Udviklingsminister Ulla Tørnæs (V) vil ikke i samråd om hendes forbindelser til skattely

Udviklingsminister Ulla Tørnæs (V) nægter at stille op til det samråd, Folketingets Udenrigsudvalg har indkaldt hende til. Her skulle ministeren svare på, hvorfor hun har haft aktier for ca. 74.000 kroner i selskabet United International Enterprises, der ligger i skattelyet Bahamas.

Se også: Nu skal minister grilles for at have aktier i skattely-land

Ulla Tørnæs solgte aktierne, da det kom frem selskabet lå i skattely, og hun ønsker ikke at svare på mere i den sag. Det skriver hun i et svar til Folketingets Udenrigsudvalg:

'Jeg finder af principielle årsager ikke anledning til at besvare spørgsmålene, da de ikke vedrører min ministergerning.'

' Jeg kan i den forbindelse henvise til ”Håndbog i Folketingsarbejdet” (2015), s. 123, hvor det fremgår, at "spørgsmål om ministres privatliv bliver afvist, medmindre spørgsmålet også indeholder vigtige elementer af offentlig interesse”, samt til Betænkning afgivet af Udvalget for Forretningsordenen den 16. maj 2007, hvor det anføres, at ”der kun stilles spørgsmål om forhold, ministeren er ansvarlig for som minister, og derfor ikke om private forhold”.

' Det bemærkes i tilknytning hertil, at mit virke som udviklingsminister ikke har forbindelse til mine privatøkonomiske dispositioner.'

Spørgsmål til Tørnæs Udviklingsministeren skulle have svaret på disse to spørgsmål: ”Hvilket signal mener ministeren, det sender, at en udviklingsminister, har haft aktier i et selskab placeret i et skattely, når netop udviklingslandene ifølge Oxfam/Ibis er blandt de største ofre for skattely og skatteunddragelse?” ”Hvornår blev ministeren bekendt med, at der var en risiko for, at ministeren som en del af sin investeringsportefølje havde aktier i et selskab registreret i et af de mest kontroversielle skattely i verden?”

Det er her i skattelyet Bahamas, at udviklingsminister har haft aktier i et investeringsselskab.

Enhedslistens udviklingsordfører Christian Juhl mener, at det er dybt kritisabelt, at Ulla Tørnæs ikke vil i samråd:

- Det er betænkeligt, at politikere og ministre placerer penge i skattely og dermed unddrager staten skatteindtægter - og mon ikke, at hun har også har været klar over, at Bahamas er et land, der er kendt for mere end sol og strand, da hun investerede.

- Det ville vi gerne have spurgt ind til og have hørt ministerens forklaring på, hvordan vi fremover forebygger den slags. Men nu må jeg se om, jeg på en anden måde kan få ministeren til at forholde sig til problemet, siger han.